Pelageja Kotšina
Pelageja Jakovlevna Kotšina (vene keeles Пелагея Яковлевна Кочина; neiupõlvenimi Polubarinova, vene keeles Полубaринова; kasutanud ka nimekuju Polubarinova-Kotšina; 13. mai (vkj 1. mai) 1899 Astrahan – 3. juuli 1999 Moskva) oli vene hüdromehaanik. Pelageja Kotšinal on teedrajavaid uurimusi pideva keskkonna mehaanika, hüdrodünaamika ja filtratsiooniteooria alal. Ta oli tunnustatud filtratsiooniteooria koolkonna juht Nõukogude Liidus ja kuulus NSV Liidu Teaduste Akadeemia (1991. aastast Venemaa Teaduste Akadeemia) liikmeskonda. Akadeemik Kotšina oli väga suure loomepotentsiaaliga, mis ei raugenud ka viimasel elukümnendil: viimase kümne aastaga ilmus tal 16 teadustrükist, sealhulgas neli monograafiat. Pelageja Kotšina elas saja-aastaseks. Ta maeti Novodevitšje kalmistule Moskvas.